SET ปิดเช้าลบ 0.44 จุด วิตก “โควิด” ในปท. โบรกฯมองบ่าย “ไซด์เวย์” แนวรับ 1,550-1,540
SET ปิดเช้าลบ 0.44 จุด วิตก “โควิด” ในปท. โบรกมองบ่ายไซด์เวย์ – เคลื่อนไหวในแดนบวกจำกัด แนวรับ 1,550-1,540 แนวต้าน 1,560 จุด
12 ก.ค. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยในช่วงเช้าเปิดในแดนบวกได้แต่ยังไม่ผ่านแนวต้าน 1,560 จุด แล้วลงมาแกว่งไซด์เวย์ โดยรวมมาจากความกังวลสถานการณ์การแพร่ระบาดไวรัสโควิด-19 ในประเทศ ทำให้ตลาดบ้านเราดูจะอ่อนกว่าตลาดหุ้นในภูมิภาคเอเชียที่เช้านี้ส่วนใหญ่จะเคลื่อนไหวในแดนบวก ซึ่งอาจเป็นเทคนิคเคิลรีบาวด์หลังจากปรับตัวลงไปในช่วงปลายสัปดาห์ก่อน อย่างไรก็ดี ยังต้องติดตามโควิดสายพันธุ์ใหม่จะส่งผลกระทบต่อเศรษฐกิจแค่ไหน ซึ่งหลายประเทศในเอเชียต่างก็ล็อกดาวน์กัน
ทั้งนี้ สัปดาห์นี้ให้ติดตามการทยอยประกาศผลประกอบการของกลุ่มแบงก์ ซึ่งจะเริ่มที่ TISCO คาดว่าจะประกาศงบฯในวันที่ 15 ก.ค.นี้ ส่วนนอกประเทศให้ติดตามตัวเลขเงินเฟ้อเดือนมิ.ย.ของสหรัฐฯ และ ผลิตภัณฑ์มวลรวมภายในประเทศ (GDP) ไตรมาส 2/2564 ของจีน
ส่วนแนวโน้มการลงทุนในช่วงบ่ายนี้ นายวีระวัฒน์ กล่าวว่า ตลาดฯคงจะแกว่งไซด์เวย์ และเคลื่อนไหวในแดนบวกได้จำกัดในช่วงนี้ พร้อมให้แนวรับ 1,550-1,540 จุด ส่วนแนวต้าน 1,560 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTTGC มูลค่าการซื้อขาย 4,162.68 ล้านบาท ปิดที่ 54.50 บาท ลดลง 4.00 บาท
CHG มูลค่าการซื้อขาย 1,698.17 ล้านบาท ปิดที่ 4.04 บาท ลดลง 0.30 บาท
KCE มูลค่าการซื้อขาย 1,386.37 ล้านบาท ปิดที่ 77.25 บาท เพิ่มขึ้น 3.75 บาท
HANA มูลค่าการซื้อขาย 1,235.39 ล้านบาท ปิดที่ 75.25 บาท เพิ่มขึ้น 5.00 บาท
ACE มูลค่าการซื้อขาย 1,197.47 ล้านบาท ปิดที่ 4.00 บาท เพิ่มขึ้น 0.30 บาท